Dôvodová správa

Ministerstvo pôdohospodárstva SR vypracovalo podľa § 2 ods. 1 písm. k) zákona        č. 19/2002 Z. z., ktorým sa ustanovujú  podmienky vydávania aproximačných nariadení vlády Slovenskej republiky v znení zákona č. 207/2002 Z. z. návrh nariadenia vlády Slovenskej republiky o niektorých podporných opatreniach v pôdohospodárstve. 

Predloženým návrhom nariadenia sa vykonávajú nariadenia Európskej komisie               č. 1857/2006 z 15. decembra 2006 o uplatňovaní článkov 87 a 88 zmluvy o štátnej pomoci pre malé a stredné podniky (MSP) pôsobiace v poľnohospodárskej výrobe, ktorým sa mení a dopĺňa nariadenie (ES) č. 70/2001 (Ú. v. EÚ L 358, 16. 12. 2006), č. 1860/2004 zo 6. októbra 2004 o uplatňovaní článkov 87 a 88 Zmluvy o ES pokiaľ ide o pomoc de minimis v sektore poľnohospodárstva a rybného hospodárstva (Ú. v. EÚ L 325, 28. 10. 2004), č. 1998/2006 z 15. decembra 2006 o uplatňovaní článkov 87 a 88 zmluvy na pomoc de minimis (Ú. v. EÚ L 379, 28. 12. 2006), č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a č. 1198/2006 z 27. júla 2006 o Európskom fonde pre rybné hospodárstvo (Ú. v. EÚ L 223, 15. 8. 2006). Okrem toho sa predloženým návrhom nariadenia sa vykonávajú aj Usmernenie Spoločenstva o štátnej pomoci v sektore poľnohospodárstva a lesného hospodárstva na roky 2007 – 2013 (Ú. v. EÚ C 319, 27. 12. 2006).

Návrh nariadenia vlády Slovenskej republiky obsahuje niektoré podporné opatrenia v pôdohospodárstve, ktoré sa budú poskytovať podnikateľským subjektom v poľnohospodárstve, potravinárstve, lesnom a rybnom hospodárstve formou dotácií a subvencovaných služieb a tovarov. Ide najmä o podporné opatrenia pre malé a stredné podniky. Návrh nariadenia vlády rešpektuje nové pravidlá Európskeho spoločenstva v oblasti štátnej pomoci v poľnohospodárstve, potravinárstve, lesnom a rybnom hospodárstve, ktoré nadobudli účinnosť koncom roku 2006. 

Návrh nariadenia vlády obsahuje nový prvok v poskytovaní podpôr v pôdohospodárstve, ktorého zmyslom je neposkytovať finančné platby priamo poľnohospodárom, ale nepriamo prostredníctvom subvencovaných služieb a tovarov. Ďalším novým prvkom nariadenia vlády je tzv. motivačný prvok, ktorého zmyslom je uhrádzať poľnohospodárovi len tie náklady, ktoré vznikli po prijatí žiadosti, jej posúdení, schválení a podpísaní zmluvy. Tento prvok sa neuplatňuje v prípade kompenzačných platieb, ktoré sa týkajú strát na zvieratách, rybách, poľnohospodárskych plodinách a lesných porastoch v dôsledku prírodných katastrof, nepriaznivých poveternostných udalostí a nariadených alebo vyhlásených opatrení orgánmi štátnej správy. Takisto sa motivačný prvok neuplatňuje v prípade  podporných opatrení na kompenzáciu nákladov na prevenciu a eradikáciu ochorení zvierat a rastlín alebo zamorenia škodcami. 

Poskytovateľom dotácií je Pôdohospodárska platobná agentúra. Ministerstvo pôdohospodárstva SR je poskytovateľom podporných opatrení formou subvencovaných služieb a tovarov v prípade vyhlásených eradikačných programov alebo pohotovostných plánov na likvidáciu chorôb zvierat a ochorení rastlín.  Takéto subvencované služby a tovary sa budú realizovať prostredníctvom rezortných inštitúcií, ktorými sú najmä Štátna veterinárna a potravinová správa a Ústredný kontrolný a skúšobný ústav poľnohospodársky.

Podporné opatrenia sa budú realizovať na základe schém, ktoré schváli alebo notifikuje Európska komisia. Niektoré podporné opatrenia sa budú oznamovať Ministerstvu financií Slovenskej republiky. Pôjde o poskytovanie podpôr formou minimálnej pomoci.

Návrh nariadenia vlády Slovenskej republiky nezakladá zvýšený dopad na štátny rozpočet, na rozpočty obcí a vyšších územných celkov, ani na hospodárenie verejnoprospešných inštitúcií. Nemá negatívny dopad na hospodárenie podnikateľskej sféry a iných právnických osôb ani na zamestnanosť. V roku 2007 ako aj v rokoch nasledujúcich sa budú podporné opatrenia uvedené v návrhu nariadenia vlády Slovenskej republiky financovať z prostriedkov štátneho rozpočtu kapitoly Ministerstva pôdohospodárstva SR, programu Národné podpory.

	Návrh nariadenia vlády Slovenskej republiky je v súlade s Ústavou SR a súvisiacimi zákonmi. 

DOLOŽKA ZLUČITEĽNOSTI
právneho predpisu 
s právom Európskych spoločenstiev a Európskej únie 

1.	Predkladateľ právneho predpisu: Ministerstvo pôdohospodárstva Slovenskej republiky.

2. Názov návrhu právneho predpisu: Návrh nariadenia vlády Slovenskej republiky o niektorých podporných opatreniach v pôdohospodárstve.

3. Problematika návrhu právneho predpisu: 

     a) je upravená v práve Európskych spoločenstiev, a to 
- článok 87 a 88 Zmluvy, 
      - nariadenie Komisie (ES) č. 1857/2006 z 15. decembra 2006 o uplatňovaní článkov 87 a 88 zmluvy o štátnej pomoci pre malé a stredné podniky (MSP) pôsobiace v poľnohospodárskej výrobe, ktorým sa mení a dopĺňa nariadenie (ES) č. 70/2001, Usmernenia Spoločenstva o štátnej pomoci v sektore poľnohospodárstva a lesného hospodárstva na roky 2007 – 2013, nariadenie Komisie (ES) č. 1860/2004 zo 6. októbra 2004 o uplatňovaní článkov 87 a 88 Zmluvy o ES pokiaľ ide o pomoc de minimis v sektore poľnohospodárstva a rybného hospodárstva, nariadenie Komisie č. 1998/2006 z 15. decembra 2006 o uplatňovaní článkov 87 a 88 zmluvy na pomoc de minimis a Nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV).

b) je upravená v práve Európskej únie

c) je upravená v judikatúre Súdneho dvora ES (rozsudok Súdneho dvora vo veci C – 280/00 Altmark Trans GmbH)

4.  Záväzky Slovenskej republiky vo vzťahu k Európskym spoločenstvám a Európskej únie

      a)  z aktu o pristúpení Slovenskej republiky k Európskej únii nevyplývajú žiadne záväzky.
      b) z aktu o pristúpení Slovenskej republiky k Európskej únii nevyplývajú v predmetnej oblasti žiadne prechodné obdobia.
      c) bezpredmetné.
      d) v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
      e)  bezpredmetné.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie

    Úplný

6. Gestor (spolupracujúce rezorty)

     Ministerstvo pôdohospodárstva SR

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Vyčíslenie odhadu dopadov na verejné financie

a)	Štátny rozpočet
návrh nariadenia vlády Slovenskej republiky nezakladá nové nároky na štátny rozpočet, bude vychádzať zo schválenej čiastky v rozpočtovej kapitole MP SR na rozpočtový rok 2007 a nasledujúce roky.

b)	Vyčíslenie finančných dôsledkov na rozpočty obcí
návrh nemá dopad na rozpočty obcí

c)	Vyčíslenie finančných dôsledkov na rozpočty VÚC
návrh nemá dopad na rozpočty VÚC

d)	Vyčíslenie finančných dôsledkov na rozpočty ostatných inštitúcií
návrh nemá dopad na rozpočty iných inštitúcií

II. Vyčíslenie odhadu dopadov na obyvateľstvo, hospodárenie podnikateľskej sféry a iných právnických osôb

      Navrhovaná právna úprava nebude mať negatívny dopad na obyvateľstvo, hospodárenie podnikateľskej sféry a iných právnických osôb. Poskytovanie štátnej pomoci v pôdohospodárstve má pozitívny dopad na vytvorenie podmienok pre proporcionálny rozvoj poľnohospodárstva ako aj ostatných hospodárskych odvetví. Účelom uvedenej štátnej pomoci je ustanoviť podporné opatrenia na podporu podnikateľských činností v poľnohospodárstve, potravinárstve, lesnom a rybnom hospodárstve.

III. Odhad dopadov na životné prostredie

Navrhovaná právna úprava nebude mať negatívny dopad na životné prostredie

IV. Odhad dopadov na zamestnanosť

Navrhovaná právna úprava nebude mať negatívny dopad na zamestnanosť

V. Odhad dopadov na podnikateľské prostredie

Navrhovaná právna úprava nebude mať negatívny dopad na podnikateľské prostredie.

Osobitná časť

K § 1
Ustanovuje sa rozsah pôsobnosti nariadenia vlády SR a účel na ktorý sa poskytne dotácia.

K § 2 až 16
Ustanovuje sa, na ktoré činnosti v poľnohospodárskej prvovýrobe sa poskytnú dotácie.  V § 2, 4 až 6 je konečným prijímateľom dotácie poľnohospodár sprostredkovane cez poskytnuté subvencované služby. Právnické osoby založené chovateľmi zvierat alebo pestovateľmi poľnohospodárskych plodín zohľadnia prijatú dotáciu od poskytovateľa formou zľavy na poskytnutú službu chovateľovi zvierat alebo pestovateľovi poľnohospodárskych plodín. Výška zľavy na službu sa bude rovnať výške prijatej dotácie od poskytovateľa. Ďalej sa ustanovuje výška dotácie, intenzita subvencovanej služby a definujú sa oprávnené náklady. V § 3, 8 až 10 priamym prijímateľom dotácie formou minimálnej pomoci poľnohospodár. Výška dotácie je ustanovená podľa osobitného predpisu. V § 7 sa ustanovujú podmienky pre poskytnutie dotácie na investície súvisiace s nákupom technológie malých spaľovní nespracovaných živočíšnych vedľajších produktov. Prijímateľom dotácie je priamo chovateľ zvierat. V § 11 až 15 sa ustanovujú podmienky, za ktorých sa poskytnú kompenzačné platby chovateľovi zvierat alebo pestovateľovi poľnohospodárskych plodín na straty spôsobené prírodnými katastrofami, nepriaznivými poveternostnými udalosťami alebo nariadenými a vyhlásenými   opatreniami orgánov štátnej správy. Prijímateľom dotácie je priamo chovateľ alebo pestovateľ. Stratu na zvieratách a plodinách vypočíta v súlade s osobitnými predpismi znalec. Od celkovej vypočítanej straty sa odpočíta poistné plnenie v prípade, ak bol chovateľ alebo pestovateľ poistený. Takto stanovená čiastka je základom pre poskytnutie dotácie. Intenzita dotácie v prípade kompenzácie strát spôsobených prírodnými katastrofami alebo nepriaznivými poveternostnými udalosťami je závislá od toho, či bol poľnohospodár poistený. Nižšia intenzita dotácií v prípade nepoistených poľnohospodárov ich má motivovať v budúcom období k tomu, aby sa poistili. Legislatíva ES kladie zvýšený dôraz na využívanie systému poisťovania poľnohospodármi. V § 16 sa ustanovujú podmienky poskytovania dotácie na úhrady časti poistného v poľnohospodárstve. Rôzna intenzita podpory je pre poistenie na straty spôsobené prírodnými katastrofami a rôzna pre straty spôsobené nepriaznivými poveternostnými udalosťami. Ustanovenia tejto časti nariadenia súčasne obsahujú rozsah stanovených príloh okrem príloh uvedených v § 32 ods. 5, ktoré má žiadateľ predložiť ku žiadosti o dotáciu.

K §  17 až 19
Ustanovuje sa, na ktoré činnosti sa v spracovaní, odbyte a zvyšovaní kvality poľnohospodárskych a potravinárskych výrobkov  bude poskytovať dotácia. V § 17 sa ustanovujú podmienky poskytovania dotácií na účasť na výstavách podnikom v spracovaní a odbyte poľnohospodárskych výrobkov. Dotácia sa poskytuje priamo podniku. Výška dotácie sa poskytuje v súlade s osobitným predpisom, kde je stanovený limit minimálnej pomoci. V § 18 sa dotácia poskytuje právnickej osobe založenej chovateľmi alebo pestovateľmi na účel poskytnutia subvencovanej služby, ktorej konečným prijímateľom je chovateľ alebo pestovateľ, ktorý je producentom poľnohospodárskych výrobkov uvedených v prílohe I zmluvy o založení ES. Dotácia je určená na zabezpečenie takých činností, prostredníctvom ktorých sa zvýši kvalita poľnohospodárskych výrobkov. V § 19 je konečným prijímateľom priamo podnik  sektoru potravinárstva, ktorý spracúva poľnohospodárske výrobky. Výška dotácia je stanovená limitom minimálnej pomoci v súlade s osobitným predpisom. Ďalej sa definujú oprávnené náklady, na ktoré sa dotácia poskytne a termín predkladania žiadostí o dotáciu. Rovnako sú stanovené prílohy okrem tých, ktoré sú uvedené § 32 ods. 5.

K § 20  až  25
Ustanovuje sa, na ktoré činnosti sa v lesnom hospodárstve poskytne dotácia.  Oblasť lesného hospodárstva je samostatne riešená Usmernením Spoločenstva pre poskytovanie štátnej pomoci v oblasti poľnohospodárstva a lesného hospodárstva v rokoch 2007 až 2013. Z uvedené dôvodu, všetky podporné opatrenia v lesníctve okrem úhrady časti poistného na lesy podliehajú notifikačnému procesu. Prijímateľom dotácie je priamo obhospodarovateľ lesa a v prípade dotácií na účasť na výstavách môže byť prijímateľom dotácie aj podnik zaoberajúci sa výrobou lesnej mechanizácie alebo produkciou lesného reprodukčného materiálu. Ďalej sa ustanovuje výška dotácie, definujú sa oprávnené náklady, na ktoré sa dotácia poskytne a termín predkladania žiadostí o dotáciu. Rovnako sú stanovené prílohy okrem tých, ktoré sú uvedené v § 32 ods. 5.

K § 26 až  § 28
Ustanovuje sa, na ktoré činnosti sa v rybnom hospodárstve poskytnú niektoré podporné opatrenia. Prijímateľom dotácie je priamo chovateľ rýb. Navrhované podporné opatrenia sú vypracované v súlade s osobitným nariadením ES pre rybné hospodárstvo. Opatrenia budú podliehať notifikácii na riaditeľstve EK pre rybné hospodárstvo.  Samostatným opatrením tejto časti je aj opatrenie zamerané na úhrady straty v dôsledku nariadeného veterinárneho opatrenia. Ďalej sa ustanovuje výška dotácie, definujú sa oprávnené náklady, na ktoré sa dotácia poskytne a termín predkladania žiadostí o dotáciu. Rovnako sú stanovené prílohy okrem tých, ktoré sú uvedené v § 31 ods. 5.

K § 29 až  § 31 
Ustanovuje sa, ktoré subvencované služby a tovary sa môžu poskytovať chovateľovi alebo pestovateľovi. Subvencované služby sa budú realizovať prostredníctvom rezortných  organizácií Štátnej veterinárnej a potravinovej správy, Ústredného kontrolného a skúšobného ústavu poľnohospodárskeho a prostredníctvom Štátneho plemenárskeho ústavu. Ide o dve rozpočtové a jednu príspevkovú organizáciu, ktoré budú poverené zabezpečením činností súvisiacich s výkonom eradikačných programov a pohotovostných plánov na likvidáciu chorôb zvierat a ochorení rastlín. V prípade tretej organizácie – poverenej plemenárskej organizácie pôjde o zabezpečenie testácie hospodárskych zvierat. Prostredníctvom zvýšenia výdavkov rozpočtových organizácií a transferom finančných prostriedkov – príspevku príspevkovej organizácii sa bude zabezpečovať nákup tovarov alebo poskytovanie služieb. Tovary môžu byť v zmysle nariadenia poskytnuté do 100 % ich hodnoty, teda zdarma. Služby môžu byť poskytnuté so zľavou do 50 % ich hodnoty. V prípade testácie hospodárskych zvierat pôjde o služby, ktoré môžu byť poskytnuté so zľavou do 70 % ich hodnoty. Ďalej sa definujú činnosti, ktoré sú súčasťou subvencovanej služby. V prípade § 29 a 30 sa žiadosti nepredkladajú a služby alebo tovary sa poskytujú na základe národných eradikačných programov a pohotovostných plánov, ktoré obsahujú aj zoznam jednotlivých chovateľov alebo pestovateľov. 

K § 32
	Ustanovujú sa spoločné, prechodné a záverečné ustanovenia.

K § 33
	Odkazuje na zoznam vykonávaných právnych aktov ES, ktoré upravujú problematiku uvedenú v predloženom návrhu nariadenia vlády.

K § 34
Navrhuje sa  účinnosť nariadenia vlády Slovenskej republiky.